SINNER: Sacrifice for Redemption

**SINNER: Sacrifice for Redemption** ei piilottele hetkeäkään mitä se edustaa. SINNER on Dark Souls -pelisarjalta paljon lainaileva, pomotaistoihin keskittyvä toimintarope. Olisi kuitenkin liian julmaa olettaa, että indiepeli voisi olla yhtä massiivinen kuin esikuvansa, joten jätän vertailun minimiin. Souls faneille tiedoksi, ettei tässä ole verkkopeliä, muokattavaa varustusta, levutusta, kunnon lorea saati avointa maailmaa.

## Synnit kuriin

Miekka ja kilpi apunaan pelaajan tehtävänä on käydä kurmuuttamassa seitsemää kuolemansyntiä, luovuttaen aina samalla jotain itseltään pois. Tämä on pelin yksi uniikeimmista ominaisuuksista, jossa voimistumisen sijaan pelaaja heikkenee joka taistelun jälkeen. Jokainen kuolemansynti vaatii jotakin tiettyä asiaa pelaajalta, joten heidän voittamiseensa on käytännössä olemassa optimaalinen järjestys. Tämä muistuttaa jonkin verran Mega Man -pelisarjaa, tosin Mega Manissa taisteltavien pomojen järjestys määräytyy sillä, kenen pomovastuksen heikkouden Mega Man on saanut hyppysiinsä.

Tämä on ikävä kyllä kaksiteräinen miekka, sillä väärä valinta voi johtaa tarpeettoman haastaviin loppupään taistoihin. Esimerkiksi itse koin tehneeni surkeimmat mahdolliset valinnat heti alussa, menettäen kaksi tärkeintä ominaisuutta: haarniskan sekä staminan. Sloth niminen laiskimussynti heikentää pelaajan staminaa niin, että yrittäessä tehdä mitään staminamittarin nollaannuttua, pelaaja hengästyy ja jättää itsensä avoimeksi hyökkäyksille. Toki jokainen pomotaistelu on opeteltavissa niin hyvin, ettei saa osumaa kertaakaan, mutta luonnollisesti osa vastustajista ovat toisiaan hankalampia. Pelin pomotaistot osaavat olla todella haastavia, Dark Souls tason örvelöitä. Siksi en kaipaa vaikeimpiin tapauksiin ylimääräistä alakynttä. Ensimmäinen pelikerta oli valintojeni takia melko tuskallinen, kun taas toisella pelikerralla tekemällä parhaimmaksi kokemani valinnat, elämys oli huomattavasti miellyttävämpi.

Arsenaali jolla pomot päihitetään on mukavan simppeli. Päähenkilöllä on kilven lisäksi kaksi miekkaa, joista toinen vaatii kahta kättä sen käyttämiseen. Itse koin aina pidemmän miekan hyödyllisemmäksi, sillä se ei vaadi yhtä lyhyttä etäisyyttä pomovastukseen kuin yhden käden miekka. Lisäksi pienempää lämää tekevä yhden käden miekka ei nopeudestaan huolimatta ehdi räpsiä pomovastuksiin kummoista damagea, kun on jo väistettävä. Kilvellä ja kahden käden miekalla voi molemmilla tehdä vihollisen lyönnin aikana vastahyökkäyksen, jolla jättävät heidät avoimeksi lisämätkinnälle. Tätä ominaisuutta en lopulta käyttänyt, koska tahdoin pelata riskittömästi. Parantavan esineen lisäksi taskusta löytyy pari pommia, keihästä ja miekan sytyttäviä liekkejä.

## Kirjava pomovastusten kööri

Suurin osa pomovastuksista on toteutettu varsin pätevästi. Lähes jokainen kyllä tuntuu alkupäässä bullshitiltä, koska syntien kyvyt ovat vielä pimennossa. Heidän kukistamisessaan koin tärkeimmäksi väistön käytön. Kun pomovastus hyökkää, on juuri samalla hetkellä tehtävä väistöliike, joka tekee pelaajasta immuunin hyökkäykselle. Tällä tavoin pelaaja pystyy pysymään pomon lähellä ja saa odotettua tilaisuutta iskeä, joka yleensä seuraa hyökkäyssarjan päätteeksi.

Synnit ovat toisistaan kaikki erilaisia. On kai samantekevää tehdä heistä kunnon esittely, jossa bossistrategian sijaan keskityn heidän hyviin ja huonoihin puoliin. Listaan heidät järjestyksessä, joka tekee pelielämyksestä parhaimman.

### Lust

Himo on huppupäinen miekkatyttö, joka opettaa pelaajalle pelin säännöt. Hän on nopealiikkeinen, mutta areena on yhtä lätäkköä, joten pelaaja voi keskittyä täysin Lustiin. Tässä taistelussa pelaaja saa opeteltua väistön ja vastahyökkäyksen käyttöä. Lustin haastaminen heikentää kilpeä, mutta se on uhrattavista asioista mitättömin.

### Envy

Kateus on yksi haastavimmista taistoista, mutta suurimmalta osin reiluista syistä. Tämä terähelmaisesta mekosta diggaava luksusmuija viskelee teräaseita ja viipaloi miekallaan. Hänellä on kaksoissisko, joka terien sijaan nauttii sähköhyökkäysten jakelusta. Lopuksi toisen heikentyessä on taisteltava molempia vastaan yhtä aikaa. Tarkkailemalla kummankin elehdintää voi ennakoida, minkä hyökkäyksen he ovat tekemässä. Envyn haastaessa pelaajalla on vähemmän keihäitä ja muita esineitä, joka ei ole niin paha menetys miltä se kuulostaa.

### Greed

Ahneus on linnunnokkanaamariin ja höyheniin sonnustautunut myrkkyspesialisti, joka viikatettaan lukuun ottamatta nauttii pitkän matkan hyökkäyksistä. Hänen hyökkäyksiään on suhteellisen helppo väistää, mutta hänen lähettyvillä myrkyttyy helposti, joka rajoittaa Greedin lähettyvillä vietettävää aikaa. Taistosta epämiellyttävän tekee lähinnä Greedin teleporttailu, jolloin hän pakenee minne mielii ja pommittaa ohjautuvilla silmämunilla ja ties millä. Greed vaatii hiukan energiaa ja staminaa tullessaan haastetuksi, joka ei ole kovin iso menetys.

### Gluttony

Tämä läski teurastaja on kenties huonoin SINNER pomovastus. Hänen hyökkäyksensä murtavat jäätä alta ja tappavat pelaajan kerrasta, kenttä täyttyy ajan mittaan avannoista, joihin sokean kulman turvin pelaaja voi pudota. Lisäksi Gluttony voi päättää yllättäen pyörähtää pelaajaa päin täydellä voimalla, vieden roiman annoksen energiaa ja mahdollisesti tappaen pelaajan. Ylensyönti verottaa pelaajalta kaksi kipaletta parannusloitsua sekä hidastaa energian palautumista, jota voidaan kutsua ensimmäiseksi tuntuvaksi ryöstöksi.

### Pride

Ylpeys on varsin helppo ritarihaarniskainen tapaus, kunhan opettelee väistämään hänen muutaman eri hyökkäyksensä. Pysymällä lähellä, ei hän suuresta kilvestään huolimatta voi turvata kapeita koipiaan. Jostain syystä Pride nimestään huolimatta kutsuu taistelun puolenvälin tienoolla pikku veijareita avukseen, joka ei kuitenkaan merkittävästi hankaloita taistoa, kunhan ei käy liian ahneeksi lämän suhteen. Pride vie osan hyökkäysvoimasta, jonka menetys vaikuttaa eniten edeltäviin pomovastuksiin.

### Sloth

Sloth itsessään ei ole järkyttävän vaikea tapaus, mutta hänen viemänsä kyky on ikävä. Hengästyminen jättää tässä taistossa erityisesti avoimeksi iskuille, sillä aurinkokypäräinen Sloth ei taistele mieluusti itse. Areena on sen sijaan täynnä hänen alaisistaan, jotka suojelevat häntä. Heidän hakkaamisensa ei kuitenkaan hyödytä mitään, joten pakoilevaa Slothia on läksytettävä heidän sijastaan. Maltillisuudella saa Slothin energiat räpsittyä nollille, käymällä ensin morjenstamassa häntä miekan sivalluksella ja paeten ennen armeijan päälle rynnimistä.

### Wrath

Viha on joukon isokokoisin, laavassa viihtyvä örmy, josta pelaaja näkee vain yläruumiin. Tulta ja keihäitä viskova jätti käyttää mieluiten nyrkkejään taistossa, jotka voivat tappaa pelaajan lennättämällä yli laidan. Taisteluareena on monilta kohdin varsin kapea massiivisiin nyrkkeihin nähden. Hitaiden liikkeittensä takia Wrath on kohtalaisen helppo tapaus, ja pelaaja kuolee todennäköisesti enemmän laavaan kuin Wrathin iskuihin. Wrath vie haarniskat pelaajan yltä, joka olisi iso menetys muissa taistoissa.

Lopussa ilmestyy vielä ylläribossi, joka voi olla joko todella haastava tai todella helppo.

## Lyhyt mutta antoisa

Vaikka SINNER ei todellakaan ole täyden hinnan arvoinen, tarjoaa se silti hyviä pomotaisteluita. Pelaajan taidoista riippuen pelistä saa revittyä useita tunteja, mutta hyvissä käsissä peli on viiden tunnin sisällä läpi. Pelin lyhyys on siitä etu, että se toimii nopeana välipalana ja taistoja on kiva pelata uudelleen ja kenties kokeilla eri järjestyksiä tai lisähaasteita. Kauaa pelin kahdeksaa pomovastusta ei kuitenkaan jaksa, vaan kaipaisi jo enemmän. Siispä taistojen vähyys olkoon muuten hyvin toteutetussa pomotappelusimulaatiossa huonoin puoli. Toisaalta jos janoaa lisää, eikö sekin ole hyvän pelin aineksen merkki?

## Taistelun sävelet

SINNER on säveltyöltään täynnä adrenaliinipaukkeelle sopivaa uhkaavaa taustamusiikkia. Osa taisteluista voivat tuntua aluksi epätoivoisilta, jota soundtrack palvelee erinomaisesti. Jostain syystä PC ja Switch ovat kuitenkin saaneet oman soundtrackinsa. PC on täynnä hyviä säveliä, mutta Switch ei vaikuta musiikilliselta anniltaan yhtä pätevältä. Joka tapauksessa alla muutama poiminta PC versiosta.